E-kreiz 1915 e oa bet bodet Beneš ha Štefánik gant Masaryk e Pariz ha deuet e oant a-benn da sachañ pennoù bras Bro-C’hall d’o zu ha do lakaat da soñjal ne oa tu ebet da lakaat sistem politikel Aostria-Hungaria da gemm na da anavezout gwirioù broadel ar pobloù slav. Kregiñ a rejont neuze da stourm evit ur stad dizalc’h en un Europa ma vefe doujet da wir an holl bobloù d’en em ren o-unan. E 1916 e voe savet gant an tri anezho Kuzul broadel Tchekoslovakia, evit kenurzhiañ oberoù an holl re a stourme ouzh impalaeriezh Aostria-Hungaria, e darempred gant pennadurezhioù an Triple Entente. Mont a reas Štefánik e-barzh aerlu Bro-C’hall e 1915 ha buan-tre e krogas da sevel un arme youlidi tchek ha slovak, e Bro-C’hall da gentañ hag e broioù all da c’houde, da stourm ouzh impalaeriezh Habsburg. Mervel a reas en ur gwallzarvoud nijerez, e-kichen Bratislava, pa oa bet galvet da vont da stad nevez Tchekoslovakia.